Smith en Boucher se aanstellings nie meer onder vergrootglasMark Boucher en Graeme Smith. Foto: Prakash Singh/AFP. Ondanks die bevindings van Krieket Suid-Afrika (KSA) se projek vir maatskaplike geregtigheid en nasiebou (SJN), sal Graeme Smith (direkteur van krieket) en Mark Boucher (hoofafrigter) se aanstellings nie meer onder die vergrootglas wees nie. Só het Lawson Naidoo (KSA-raadsvoorsitter) gister vir die portefeuljekomitee vir sport, kuns en kultuur gesê. Boucher sal egter steeds in Mei dissiplinêr verhoor word om bewerings van wangedrag teen hom te ondersoek. Die twee hardebaard-oudspelers is in Desember 2019 genader om die sinkende Protea-skip na ’n veiliger hawe te probeer stuur. “Wêreldkrieket het ’n sterk Suid-Afrikaanse span nodig. Tyd dat Boucher as afrigter oorneem. En waarom betrek jy nie sommer vir Smith (en Kallis) ook nie?” het Michael Vaughan, voormalige Engelse kaptein, destyds getwiet. Smith, wat as Suid-Afrika se suksesvolste toetskaptein nóg beskou word, is aanvanklik in ’n tydelike hoedanigheid aangestel waarna hy in April 2020 ’n permanente kontrak aangebied is. Van sy eerste take as direkteur van krieket was om ’n nuwe hoofafrigter te kies. En hy het nie geskroom om vir Boucher nader te trek nie. Tog het adv. Dumisa Ntsebeza (onafhanklike ombudsman) verlede jaar bevind dat hul aanstellings as onreëlmatig beskou kan word. Maar volgens Naidoo kan KSA nie veel omtrent dié saak doen nie. “Die direkteur van krieket en hoofafrigter is in Desember 2019 onder die vorige raad aangestel. Hoewel die SJN-verslag bevind het dat daar onreëlmatighede was, is hul aanstellings deur die destydse raad bekragtig. Ons hande is dus afgekap,” het Naidoo gesê. Hy het ook in reaksie op die portefeuljekomitee se navraag gesê dat dit nie moontlik is om Boucher te skors terwyl die tugsaak teen hom aan die gang is nie. “Dit is belangrik om te vermeld dat ons by die paslike prosedure sal hou – en dit geld vir al die regsprosedures waarby ons betrokke is. “Ek kan die portefeuljekomitee verseker dat ons regsadvies van twee senior regsgeleerdes met betrekking tot moontlike skorsing ingewin het. Volgens hulle was daar geen regsgronde vir die skorsing van Mark Boucher of Graeme Smith nie. “Die raad het derhalwe eenparig besluit om hulle nie te skors nie omdat dit onnodige regsgedinge tot gevolg kan hê.”